**กลุ่มพัฒนาระบบงานและอัตรากำลัง**

1. -อยากให้กรมปศุสัตว์เพิ่มกรอบอัตราให้งานบริหารอีก 1 ตำแหน่ง คือ เจ้าหน้าที่พัสดุ เพราะขณะนี้เจ้าหน้าที่ธุรการและเจ้าหน้าที่พัสดุเป็นคนเดียวกัน อยากให้แยกเพราะพัสดุเป็นงานที่ละเอียด และต้องอาศัยระเบียบที่สำคัญๆ

-การจัดอัตรากำลังใหม่ (ข้าราชการ) จะเพิ่มอัตราให้ฝ่ายบริหารฯหรือไม่ ถ้าเพิ่มจะเป็นตำแหน่งอะไรบ้าง

**ตอบ** ปัจจุบันกรมปศุสัตว์มีกรอบอัตรากำลังข้าราชการรวมทั้งสิ้น 4,662 อัตรา โดยการบริหารอัตรากำลังได้ดำเนินการตามมาตรการบริหารกำลังคนภาครัฐ (พ.ศ. 2552 - 2556) ซึ่งกำหนดแนวทางการดำเนินงานที่สำคัญ คือ

1) ไม่ให้เพิ่มอัตราข้าราชการใหม่ในภาพรวมสำหรับข้าราชการทุกประเภท ยกเว้นกรณีจำเป็นอันมิอาจหลีกเลี่ยงได้

1.1) กรณีมีการจัดตั้งหน่วยงานระดับกลางหรือกรมขึ้นใหม่ และจำเป็นต้องมีเจ้าหน้าที่ปฏิบัติงาน

1.2) เป็นงานที่จะต้องดำเนินการตามนโยบายสำคัญของรัฐบาล และถ้าไม่ดำเนินการจะทำให้เกิดผลเสียหาย

2) ส่วนราชการที่มีตำแหน่งข้าราชการเกษียณอายุในแต่ละปีจะต้องแจ้งตำแหน่งที่เห็นสมควรยุบเลิกเท่ากับจำนวนตำแหน่งที่เกษียณอายุ ไปยังคณะกรรมการกำหนดเป้าหมายและนโยบายกำลังคนภาครัฐ (คปร.) เพื่อพิจารณาจัดสรรอัตราว่างคืนแก่ส่วนราชการตามหลักเกณฑ์ วิธีการ และเงื่อนไขที่ คปร. กำหนด ซึ่งส่วนใหญ่จะไม่ได้ตำแหน่งคืนทั้งหมด ดังนั้นอัตรากำลังข้าราชการจึงมีแนวโน้มลดลง การเพิ่มตำแหน่งข้าราชการขึ้นใหม่ในฝ่ายบริหารทั่วไปจึงเป็นเรื่องยาก จึงอาจจะต้องแก้ไขปัญหาดังกล่าวด้วยการจัดอบรมให้ความรู้แก่ผู้ปฏิบัติงานจากหน่วยงานทีมีความรู้ในเรื่องดังกล่าวเพื่อลดปัญหาจากการปฏิบัติงาน และการมอบหมายหน้าที่ความรับผิดชอบของหน่วยงานนั้นให้เหมาะสมทั้งปริมาณงาน และคุณภาพ

2. สืบเนื่องมาจากการปรับหัวหน้าฝ่ายบริหารไปเป็นหัวหน้ากลุ่มยุทธศาสตร์ฯ จึงทำให้หัวหน้าฝ่ายบริหารไม่มี และให้ปรับธุรการเป็นหัวหน้าฝ่ายบริหารทั่วไป ควรแต่งตั้งธุรการหรือการเงินเป็นหัวหน้า เพราะบางจังหวัดการเงินอาวุโสกว่า และอยากทราบว่ามีคำสั่งแต่งตั้งอย่างเป็นทางการหรือไม่

**ตอบ**  การแต่งตั้งข้าราชการให้ปฏิบัติหน้าที่ในฐานะหัวหน้าฝ่ายบริหารทั่วไปของสำนักงานปศุสัตว์จังหวัด เป็นอำนาจของปศุสัตว์จังหวัด ในฐานะผู้บังคับบัญชาข้าราชการและรับผิดชอบในการปฏิบัติราชการตามพระราชบัญญัติระเบียบบริหารราชกาแผ่นดิน พ.ศ. 2534 และที่แก้ไขเพิ่มเติม การแต่งตั้งข้าราชการตำแหน่งเจ้าพนักงานธุรการ หรือ เจ้าพนักงานการเงินและบัญชี ให้ปฏิบัติหน้าที่ในฐานะหัวหน้าฝ่ายบริหารทั่วไป จึงอยู่ในดุลยพินิจของปศุสัตว์จังหวัด ซึ่งแนวทางการดำเนินงานควรมีคำสั่งสำนักงานปศุสัตว์จังหวัดแต่งตั้งอย่างเป็นทางการ เพื่อประโยชน์ในการปฏิบัติราชการและการบังคับบัญชา

3. ตำแหน่งหัวหน้าฝ่ายบริหารทั่วไปทำไมไม่เอาตำแหน่งนักจัดการงานทั่วไปมาเป็นหัวหน้าฝ่ายบริหาร (ในเมื่อเจ้าหน้าที่การเงินทำหน้าที่เรื่องการเบิกจ่ายและเจ้าหน้าที่ธุรการทำหน้าที่ธุรการและพัสดุ ฉะนั้นน่าจะมีตำแหน่งนักจัดการงานทั่วไปที่จบ ป.ตรีมาเป็นหัวหน้าควรคุมฝ่ายบริหารทั่วไป)

**ตอบ** เนื่องจากบทบาทภารกิจ และหน้าที่ความรับผิดชอบของฝ่ายบริหารทั่วไป เป็นงานสนับสนุนดำเนินการในเรื่องเกี่ยวกับงานสารบรรณ งานธุรการ งานด้านการเงิน การบัญชี งบประมาณ วัสดุ ครุภัณฑ์ การบริหารงานบุคคล และงานติดต่อประสานงานทั่วไป ดังนั้นตำแหน่งที่กำหนดในฝ่ายบริหารทั่วไปจึงจำเป็นต้องเป็นตำแหน่งประเภททั่วไป (สายงานเจ้าพนักงานธุรการ และเจ้าพนักงานการเงินและบัญชี) ทั้งนี้ การที่ไม่ได้กำหนดตำแหน่งนักจัดการงานทั่วไป เป็นหัวหน้าฝ่ายบริหารทั่วไป มีเหตุผลเพื่อให้ข้าราชการในฝ่ายบริหารทั่วไปได้มีโอกาสก้าวหน้าในสายอาชีพของตนเอง

4. จะแต่งตั้งหัวหน้าฝ่ายบริหารทั่วไประดับอาวุโสจะดำเนินการแล้วเสร็จเมื่อไร

**ตอบ** กรมปศุสัตว์อยู่ระหว่างดำเนินการประเมินค่างานตำแหน่งหัวหน้าฝ่ายบริหารทั่วไป สายงานปฏิบัติงานธุรการหรือการเงินและบัญชี ของสำนักงานปศุสัตว์จังหวัด เพื่อปรับปรุงการกำหนดตำแหน่งเป็นระดับที่สูงขึ้น ตามหลักเกณฑ์และเงื่อนไขการกำหนดตำแหน่งของสำนักงาน ก.พ. ซึ่งเมื่อผ่านการประเมินค่างานงานแล้ว เป็นอำนาจของกรมปศุสัตว์จะเป็นแต่งตั้งบุคคลเพื่อดำรงตำแหน่งหัวหน้าฝ่ายบริหารทั่วไป (อาวุโส) ดังนั้นทั้งผู้ปฏิบัติงานธุรการและผู้ปฏิบัติงานการเงินและบัญชี ต่างก็มีสิทธิ์ที่จะขึ้นดำรงตำแหน่งดังกล่าว โดยการดำเนินดังกล่าวจะพิจารณาจากปริมาณงาน คุณภาพ และความยุ่งยากของงานเป็นหลัก คาดว่าจะแล้วเสร็จในปีงบประมาณ พ.ศ. 2556 - 2557

5. - ตำแหน่งสัตวแพทย์ชำนาญงานที่ประจำกลุ่มงานของสำนักงานปศุสัตว์จังหวัดจะมีโอกาสเป็นอาวุโสได้ไหม เงินเดือนตันแล้ว

- การปรับตำแหน่งเป็นอาวุโส ยึดหลักเจ้านาย ซี 9 เท่านั้นใช่หรือไม่ ถ้าใช้เกณฑ์นี้ ตำแหน่งช่าง/การเงิน/ธุรการ ที่อยู่ในศูนย์/สถานี ต่างๆ ก็ไม่มีโอกาสใช่ไหม ความจริงคือเนื้องานในสายงานนี้มีเยอะมาก

**ตอบ** ในปัจจุบัน ก.พ. ได้กำหนดหลักเกณฑ์และเงื่อนไขการกำหนดตำแหน่งประเภททั่วไป ระดับอาวุโส ไว้ดังนี้

1) ตำแหน่งสำหรับหัวหน้างาน

1.1) ตำแหน่งหัวหน้างานบริหารทั่วไป

1.2) ตำแหน่งหัวหน้างานสำหรับกลุ่มงานที่ปฏิบัติภารกิจหลักของกรม และตำแหน่งหัวหน้างานการเงินและบัญชี และหัวหน้างานพัสดุ

1.3) ตำแหน่งหัวหน้างานสำหรับกลุ่มเทคนิคเฉพาะด้านและกลุ่มงานที่ใช้ทักษะและความชำนาญงานเฉพาะตัว

2) ตำแหน่งสำหรับผู้ปฏิบัติงาน ที่ใช้ทักษะและความชำนาญงานเฉพาะตัว (คีตศิลปิน ดุริยางคศิลปิน และนายช่างศิลปกรรม)

ซึ่งยังมีรายละเอียดเงื่อนไขของการกำหนดตำแหน่งในแต่ละตำแหน่งดังกล่าวข้างต้น (อ่านรายละเอียดเพิ่มเติมในหนังสือเวียน ก.พ. ที่ นร 1008/ว 17 ลงวันที่ 2 กรกฎาคม 2552 เรื่องหลักเกณฑ์และเงื่อนไขการกำหนดตำแหน่ง ) ดังนั้นสำหรับขณะนี้ตำแหน่งที่จะประเมินเป็นอาวุโสได้ต้องอยู่ในหลักเกณฑ์และเงื่อนไขดังกล่าวข้างต้น

6. จะแต่งตั้งจังหวัดที่เป็นอำนวยการสูงก่อน (ทั้ง 37 จังหวัด) ใช่หรือไม่

**ตอบ**  ต้องรอผลการวิเคราะห์และประเมินค่างานของฝ่ายบริหารทั่วไปจากสำนักงานปศุสัตว์จังหวัดทั้ง 77 จังหวัด

7. ทำไมตอนที่จะจัดตำแหน่งหัวหน้ากลุ่มยุทธศาสตร์ฯ ไม่เห็นต้องสำรวจผลงาน พอธุรการ/การเงินทำไมต้องทำผลงานตามกรอบ ก.พ. ตอนที่ปรับเข้าแท่งได้กำหนดไว้แล้วไม่ใช่หรือว่าข้าราชการที่ดำรง ซี 5 เกิน 5 ปี ให้กำหนดอยู่แท่งอาวุโส

**ตอบ**  การกำหนดตำแหน่งหัวหน้ากลุ่มยุทธศาสตร์ฯ เกิดจากการจัดโครงสร้างอัตรากำลังของกลุ่มยุทธศาสตร์และสารสนเทศการพัฒนาปศุสัตว์ ตามการปรับปรุงโครงสร้างของสำนักงานปศุสัตว์จังหวัดโดยการแบ่งส่วนราชการภายในให้มีกลุ่มดังกล่าวเพิ่มขึ้นในสำนักงานปศุสัตว์จังหวัดโดยเป็นการกำหนดตำแหน่งหัวหน้ากลุ่มยุทธศาสตร์ฯ เป็นการปรับปรุงการกำหนดตำแหน่งโดยเปลี่ยนประเภทตำแหน่ง สายงาน และระดับตำแหน่ง จากตำแหน่งนักจัดการงานทั่วไป ประเภทวิชาการ ระดับชำนาญการ เป็นตำแหน่งสัตวแพทย์ ประเภททั่วไป ระดับอาวุโส ซึ่งอยู่ในอำนาจของ อ.ก.พ.กระทรวงเกษตรและสหกรณ์

8. อยากทราบว่าโครงสร้างสำนักงานปศุสัตว์เขต หัวหน้าฝ่ายบริหารทั่วไปจะเป็นตำแหน่งใด นักจัดการงานทั่วไป หรือนักทรัพยากรบุคคล

**ตอบ** อยู่ระหว่างการดำเนินการจึงยังไม่มีข้อสรุปอย่างเป็นทางการ ในเบื้องต้นจากการประชุมของคณะทำงานปรับปรุงโครงสร้างการแบ่งงานภายในสำนักงานปศุสัตว์เขต จะเป็นตำแหน่งนักจัดการงานทั่วไป

9. ศูนย์/สถานี เป็นส่วนราชการส่วนกลางที่มีสำนักงานตั้งอยู่ในส่วนภูมิภาค ในการพิจารณาเลื่อนเงินค่าจ้าง ควรจะอยู่ในการกำกับดูแลของ ปศข. เพราะที่ผ่านมาจะอยู่ในการกำกับดูแลของ สนง.ปศจ.

**ตอบ** ปัจจุบัน ศูนย์/สถานี เป็นหน่วยงานในสังกัด สำนักพัฒนาพันธุ์สัตว์ หรือ สำนักพัฒนาอาหารสัตว์ การพิจารณาเลื่อนเงินเดือนจึงอยู่ในอำนาจของผู้อำนวยการสำนักพัฒนาพันธุ์สัตว์ หรือ ผู้อำนวยการสำนักพัฒนาอาหารสัตว์ แล้วแต่กรณี

10. ทำไมศูนย์/สถานี ไม่มีแยกตำแหน่งระหว่างเจ้าหน้าที่การเงินกับเจ้าหน้าที่ธุรการเพื่อความชัดเจนในการทำงาน

**ตอบ** เนื่องจากปริมาณงานด้านบริหารทั่วไปของศูนย์หรือสถานีมีไม่มากเท่ากับหน่วยงานระดับสำนัก/กอง หรือหน่วยงานที่ปฏิบัติงานการเงินและบัญชีเป็นภารกิจหลัก ดังนั้นหน้าที่รับผิดชอบของตำแหน่งจึงกำหนดลักษณะงานทั้งด้านธุรการและด้านการเงินและบัญชี

11. ปัจจุบันผลดำรงตำแหน่งเจ้าพนักงานสัตวบาล ชำนาญงาน จบปริญญาตรี และสอบ ก.พ. ระดับ 3 ได้แล้ว มีโอกาสเปลี่ยนสายงานเป็นนักวิชาการสัตวบาลโดยวิธีใดบ้างครับ

**ตอบ**  1) เมื่อกรมปศุสัตว์เปิดสรรหาตำแหน่งนักวิชาการสัตวบาล ต้องเข้าสอบเพื่อให้มีรายชื่อขึ้นบัญชี (คือต้องสอบผ่านภาค ข และ ภาค ค ของกรมปศุสัตว์)

2) หลังจากนั้นดำเนินการตามระเบียบหนังสือเวียน ก.พ. ที่ นร 0711/ว 12 ลงวันที่ 1 ตุลาคม พ.ศ. 2533

11. บรรจุ 1 เมษายน 2551 ตำแหน่งเจ้าหน้าที่ธุรการ 1 ปี 2552 ปรับตำแหน่งเป็น เจ้าพนักงานธุรการ ปฏิบัติงาน อยากทราบว่าเมื่อไรถึงจะปรับเป็นชำนาญงาน และต้องมีคุณสมบัติอะไรบ้าง (วุฒิที่ใช้บรรจุ ปวช บัญชี มีวุฒิ ปวส. ปริญญาตรีบัญชี

**ตอบ** เป็นไปตามระเบียบหนังสือเวียนสำนักงาน ก.พ. ที่ นร 1006/ว 34 ลงวันที่ 29 ตุลาคม พ.ศ. 2547 ถ้ามีวุฒิ ปวช. อยู่ในสายงาน 8 ปี , วุฒิ ปวส. อยู่ในสายงาน 6 ปี และเงินเดือนถึงขั้นต่ำของระดับชำนาญงาน ซึ่ง ก.พ. จะระบุไว้ในบัญชีเงินเดือนขั้นต่ำขั้นสูงของข้าราชการพลเรือนสามัญ ตามพระราชบัญญัติระเบียบข้าราชการพลเรือน พ.ศ. 2551

12. สัตวแพทย์ เปลี่ยนเป็น นายสัตวแพทย์ จะยุ่งยากหรือไม่ เพราะอยู่ต่างแท่ง (ทั่วไป/วิชาการ)

**ตอบ** มี 2 กรณี ดังนี้

1) กรณีผู้ดำรงตำแหน่งสัตวแพทย์ ที่มีวุฒิประดับปริญญาตรี ทางสาขาวิชาการสัตวแพทย์ แล้ว ดำเนินการตามระเบียบเช่นเดียวกับข้อ 5

2) กรณีตำแหน่งสัตวแพทย์ที่ว่างและไม่สามารถเรียกบรรจุได้ทำให้ขาดแคลนผู้ปฏิบัติงาน ซึ่งหากจะเปลี่ยนเป็นตำแหน่งนายสัตวแพทย์ จะต้องหาตำแหน่งมายุบเลิกเพื่อให้ครอบคลุมค่าใช้จ่ายด้านบุคลากรที่สูงขึ้นนั้น กรมปศุสัตว์ได้นำเสนอปัญหาดังกล่าวต่อ ก.พ. ซึ่งขณะนี้ ก.พ. ได้มีมติอนุมัติให้ยกเว้นเงื่อนไขการยุบเลิกตำแหน่ง กรณีการเปลี่ยนตำแหน่งสัตวแพทย์ เป็น ตำแหน่งนายสัตวแพทย์แล้ว

13. ปศุสัตว์อำเภอจะมีโอกาสมีตำแหน่งธุรการหรือเปล่าคะ

**ตอบ** ตำแหน่งปศุสัตว์อำเภอ เป็นตำแหน่งที่ต้องใช้ความรู้ ความสามารถ ประสบการณ์ และความชำนาญงานในเชิงวิชาชีพหรือเทคนิคเฉพาะด้าน ดังนั้นการกำหนดสายงานให้สอดคล้องกับตำแหน่งจึงสามารถกำหนดได้เฉพาะตำแหน่งสายงานหลักของกรมปศุสัตว์เท่านั้น

14. อยากให้สถานีวิจัยทดสอบพันธุ์สัตว์มีตำแหน่งธุรการหรือการเงินที่เป็นพนักงานราชการ เพราะตอนนี้ขอตำแหน่งพนักงานผู้ช่วยสัตวบาลมาช่วยอยู่ และขอเปลี่ยนเป็นตำแหน่งธุรการหรือการเงินจะได้หรือไม่ค่ะ เพราะในกรอบอัตราพนักงานราชการมีตำแหน่งนี้ ขอบคุณคะ

**ตอบ** การเปลี่ยนชื่อตำแหน่งพนักงานราชการ กรมปศุสัตว์สามารถดำเนินการได้ เพื่อให้สอดคล้องกับภารกิจ หรือลักษณะงานที่เปลี่ยนแปลงไป ซึ่งการปรับเปลี่ยนต้องไม่เป็นการเพิ่มงบประมาณประเภทบุคลากรที่ได้รับการจัดสรร โดยคุณสมบัติเฉพาะสำหรับตำแหน่งของพนักงานราชการให้เป็นไปตามประกาศของคณะกรรมการบริหารพนักงานราชการและประกาศกรมปศุสัตว์

15. ตามเอกสาร (ที่ได้รับแจก) มีตำแหน่งพนักงานราชการจำนวนมาก แต่ความเป็นจริงหน่วยงานภูมิภาคไม่ค่อยได้รับจัดสรรเลย

**ตอบ**  ในปีงบประมาณ พ.ศ. 2556 กรมปศุสัตว์ได้จัดสรรกรอบอัตรากำลังพนักงานราชการให้หน่วยงานในสังกัด ทั้งในส่วนกลางและส่วนภูมิภาคจนถึงระดับอำเภอเพื่อปฏิบัติงานด้านปศุสัตว์ในพื้นที่ โดยหัวหน้าหน่วยงานจะเป็นผู้บริหารจัดการอัตรากำลังในการปฏิบัติภารกิจต่างๆ

16. - กรมปศุสัตว์มีนโยบายที่จะช่วยพนักงานราชการบ้างหรือไม่

- กรอบที่ ก.พ. อนุมัติให้ต่อสัญญา 4 ปี ลดมาให้ต่อปีต่อปี

- สัญญาจ้างพนักงานราชการ จากการต่อสัญญาคราวละ 4 ปี เหลือเพียง 1 ปี ทำให้พนักงานราชการไม่สามารถที่จะทำธุรกรรมทางการเงินกับธนาคารหรืออื่นๆ ได้ ขอทราบว่าจะแก้ไขในส่วนนี้ได้หรือไม่

- ขอให้พิจารณาต่ออายุสัญญาจ้างของพนักงานราชการเป็นครั้งละ 4 ปี เพื่อความมั่นคงในชีวิตของพนักงานราชการ

**ตอบ** การต่อสัญญาจ้างพนักงานราชการปีต่อปี ไม่ได้มีผลต่อการเลื่อนค่าตอบแทนหรือสิทธิประโยชน์ที่พนักงานราชการพึงได้รับตามประกาศคณะกรรมการบริหารพนักงานราชการ ทั้งนี้ กองการเจ้าหน้าที่จะได้นำเสนอผู้บริหารพิจารณาระยะเวลาในการต่อสัญญาจ้าง

17. - เป็นพนักงานราชการนาน 3 ปี สอบภาค ก ของ กพ. ผ่านแล้ว จะรับพิจารณาบรรจุเป็นข้าราชการได้หรือไม่

- การบรรจุพนักงานราชการเป็นข้าราชการโดยขอใช้บัญชีผู้สอบแข่งขันเป็นเป็นข้าราชการได้จาก กพ. หรือ

จากกระทรวงอื่น

**ตอบ** การบรรจุเข้ารับราชการนั้น จะต้องเป็นผู้ผ่านการสอบแข่งขันทั้ง 3 ภาค คือ ภาค ก (ความรู้ความสามารถทั่วไป) ภาค ข (ความสามารถเฉพาะตำแหน่ง) และภาค ค (ความเหมาะสมกับตำแหน่ง) ซึ่งต้องดำเนินการตามระเบียบของสำนักงาน ก.พ. ดังนั้น เมื่อสอบผ่านภาค ก แล้ว หากกรม/ส่วนราชการใด เปิดรับสมัครสอบ ภาค ข และภาค ค ก็สามารถเข้ารับการสอบแข่งขันในตำแหน่งที่มีคุณวุฒิ หรือคุณสมบัติเฉพาะสำหรับตำแหน่งได้ทุกคน สำหรับผู้ที่ขึ้นบัญชีผู้สอบแข่งขันได้ หากส่วนราชการใดขอใช้บัญชีสอบแข่งขันจากสำนักงาน ก.พ. หรือส่วนราชการอื่น ก็สามารถดำเนินการได้ตามหลักเกณฑ์และวิธีที่สำนักงาน ก.พ. และแต่ละส่วนราชการกำหนด